આમ આદમી પાર્ટી દિલ્હીમાં સત્તામાં છે અને પંજાબમાં ગત વિધાનસભામાં એક નવી પાર્ટીની દ્રષ્ટિએ તેનું પ્રદર્શન સારું રહ્યું છે. એક સવાલ એ ઊભો થઈ રહ્યો છે કે, શું અરવિંદ કેજરીવાલે પોતાની રાજકીય જમીન બચાવવા માટે આવી જાહેરાત કરી છે? હકીકતમાં દિલ્હીમાં AAPનો મુકાબલો ભાજપ અને કોંગ્રેસ બંને સામે છે. એ જ રીતે પંજાબમાં તે કોંગ્રેસ અને અકાલી દળ+ભાજપ સામે ઊભી છે. લોકસભા ચૂંટણી હવે નજીક આવી ગઈ છે. દિલ્હીમાં લોકસભાની સાત બેઠકો છે અને પંજાબની 13 બેઠકોમાંથી 4 તેણે જીતી છે. AAPએ ગત દિવસોમાં વિપક્ષી એકતામાં પોતાનું સ્થાન બનાવવાના તમામ પ્રયાસો કર્યા, પરંતુ દર વખતે કોંગ્રેસ તરફથી રસ ન બતાવાયો. હવે, કેજરીવાલના આ નવા સ્ટેન્ડનું કારણ એ પણ હોઈ શકે છે કે કદાચ તેઓ પોતાના કોર વોટર્સને પોતાના જૂના એન્ટી કોંગ્રેસ અને એન્ટી ભાજપની યાદ અપાવી રહ્યા છે. એવું એટલા માટે પણ કે જેથી નવા કિલ્લા ભેદવાના ચક્કરમાં ગઢ જ હાથમાંથી નીકળી ન જાય.